CELEX: 62009TN0020
Language: lt
Date: 2009-01-16 00:00:00
Title: Byla T-20/09 P 2009 m. sausio 16 d. Europos Bendrijų Komisijos pateiktas apeliacinis skundas dėl 2008 m. lapkričio 4 d. Tarnautojų teismo sprendimo byloje F-41/06 Marcuccio prieš Komisiją

7.3.2009   
            
            
               LT
            
            
               Europos Sąjungos oficialusis leidinys
            
            
               C 55/49
            
         2009 m. sausio 16 d. Europos Bendrijų Komisijos pateiktas apeliacinis skundas dėl 2008 m. lapkričio 4 d. Tarnautojų teismo sprendimo byloje F-41/06 Marcuccio prieš Komisiją
   
   (Byla T-20/09 P)
   (2009/C 55/87)
   Proceso kalba: italų
   Šalys
   
      Apeliantė: Europos Bendrijų Komisija, atstovaujama advokato A. Dal Ferro bei C. Berardis-Kayser, J. Currall
   
      Kita proceso šalis: Luigi Marcuccio (Trifazė, Italija)
   Apeliantės reikalavimai
   
               —
            
            
               Panaikinti skundžiamą sprendimą.
            
         
               —
            
            
               Grąžinti bylą nagrinėti Tarnautojų teismui, kad jis priimtų sprendimą dėl kitų apeliantės pateiktų pagrindų.
            
         Apeliacinio skundo pagrindai ir pagrindiniai argumentai
   Šis apeliacinis skundas pateiktas dėl 2008 m. lapkričio 4 d. Tarnautojų teismo sprendimo panaikinti 2005 m. gegužės 30 d. apeliantės sprendimą išleisti ieškovą pirmojoje instancijoje į privalomąją pensiją dėl invalidumo, kurį nustatė Invalidumo komitetas. Be to, Tarnautojų teismas priteisė 3 000 EUR nematerialinės žalos atlyginimą.
   Sprendimas panaikintas remiantis tik pirmuoju ieškinio pagrindu, susijusiu su nepakankamu motyvavimu.
   Šiuo atžvilgiu apeliantė tvirtina, kad priimdamas tokį sprendimą bylą pirmąja instancija nagrinėjęs teismas padarė teisės klaidą, iš esmės konstatuodamas, kad Tarnybos nuostatų 53, 59 ir 78 straipsniais pagrįstoje tinkamumo įvertinimo procedūroje dalyvaujantys gydytojai savo išvadas, turėjo pagrįsti taip pat kaip ir profesinės ligos atveju arba 73 straipsnio tikslais. Komisijos nuomone, Tarnautojų teismas supainiojo šias dvi procedūras, o tai pernelyg apsunkino tinkamumo įvertinimo procedūrą.